KTB ผนึก PTT-PTTEP ลงนามความร่วมมือสัญญา ESG-linked
KTB ผนึก PTT-PTTEP ลงนามความร่วมมือสัญญา ESG-linked ลงนามความร่วมมือสัญญา ESG-linked Derivatives ครั้งแรก
10 ก.ย. 2563

นายรวินทร์ บุญญานุสาสน์ รองกรรมการผู้จัดการใหญ่ธนาคารกรุงไทย จำกัด (มหาชน) หรือ KTB ร่วมด้วย นางสาวพรรณนลิน มหาวงศ์ธิกุล ประธานเจ้าหน้าที่บริหารการเงิน พร้อมด้วย นายยงยศ ครองพาณิชย์ ผู้ช่วยกรรมการผู้จัดการใหญ่กลยุทธ์และบริหารการเงินองค์กร บริษัท ปตท. จำกัด (มหาชน) หรือ PTT และ นายสัมฤทธิ์ สำเนียง รองกรรมการผู้จัดการใหญ่ กลุ่มการเงินและการบัญชี พร้อมทั้ง นายอนุตรา บุนนาค ผู้จัดการอาวุโส สายงานการเงิน บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ร่วมลงนามในข้อตกลงการเข้าทำสัญญาอนุพันธ์เพื่อป้องกันความเสี่ยงทางการเงิน (Derivatives) ที่อ้างอิงกับผลการดำเนินงานด้านสิ่งแวดล้อม สังคม และบรรษัทภิบาล (Environmental, Social and Governance : ESG)
โดยเป็นครั้งแรกของการทำสัญญาอนุพันธ์ทางการเงินเพื่อสนับสนุนกิจกรรมทางเศรษฐกิจที่ส่งเสริม ESG ที่เกิดจากนโยบายและความมุ่งมั่นที่สอดคล้องกันของธนาคารกรุงไทย ปตท. และ ปตท.สผ. ในการพัฒนาธุรกิจอย่างยั่งยืน (Sustainable Development) ในการลดปัญหาสิ่งแวดล้อม สนับสนุนการเติบโตของชุมชนและลดปัญหาสังคม และการมีบรรษัทภิบาลภายในองค์กร
อนึ่ง ESG-linked Derivatives เป็นนวัตกรรมด้านตลาดเงินตลาดทุนที่ธนาคารได้ออกแบบและพัฒนาขึ้นมาเพื่อตอบโจทย์ความต้องการด้านการบริหารความเสี่ยงทางการเงินของ กลุ่ม ปตท. โดยลูกค้าจะได้ต้นทุนการบริหารความเสี่ยงที่ถูกลงหากสามารถบรรลุเป้าหมายการดำเนินงานด้าน ESG เป็นการตอกย้ำความเป็นผู้นำตลาดในการทำ ESG Financial Solution นอกจากนี้ธนาคารยังมีนวัตกรรมด้านตลาดอื่นอีกจำนวนมากที่อยู่ระหว่างการพัฒนา และจะนำเสนอผลิตภัณฑ์ใหม่ออกสู่ตลาดในเร็วๆนี้ เพื่อเป็นเครื่องมือใหม่ๆให้กับลูกค้าของธนาคาร ในการบริหารความเสี่ยงทางการเงินและเพิ่มทางเลือกในการลงทุนภายใต้สภาวะตลาดโลกที่ผันผวน